شمالي وزيرستان: د يو تن مړی موندل شوی، سر ترې غوڅ وو
په قبايلي ضلع شمالي وزیرستان کې د یو تن مړی په داسې حال کې موندل شوی چې سر ترې غوڅ کړی شوی دی. 
ډېره اسماعيل خان/ کراچۍ — شمالي وزيرستان: د میران شاه پولیسو تاڼې مشر یا اېس ایچ او عزیز الله وي او ای ډیوه ته تاید کړه چې د دغه تن مړی د ميران شاه په همزوني سيمه کې ترلاسه شوی دی. همزوني د ضلعي مرکز میران شاه سره نزدې درې کلو میټره لرې سوېل لوېدیز سيمه ده او د ضرب عضب عملیاتو په مهال دا سیمه د وسله والو نه پاکه ګرځول شوې وه. هغه وویل د دغه تن چې د پوخ عمر سپین ږیری دی، د میرانشاه روغتون ته راوړول شوی خو تر اوسه يې پېژندګلو نه ده شوې. د هغه په وينا د دې پېښې مقدمه د نامعلومه کسانو په ضد درج کړی شوې او پلټنې پېل شوې دي. په کال 2014 کې په دې سيمه کې د وسله والو په ضد عمليات پېل شوي وو او د چارواکو له خوا دغه سيمې پاکې ګرځول شوې دي خو بيا هم د سيمې نه د هدفي وژنو او ناامنۍ د پېښو خبرونه مخې ته راځي. د شمالي وزیرستان د ځوانانو د غورځنګ یوت اف وزیرستان په نوم غېردولتي سازمان د شمېرو تر مخه سږکال نزدې 60 کسان د هدفي وژنو په پېښو کې وژل شوي چې پکې پينځه ښځې هم شاملې دي او د ضرب عضب عملياتو وروستو تر دې دمه د 400 نه زیات کسان د هدفي وژنو ښکار شوي دي. شمالي وزیرستان کې یوازې د اکتوبر میاشت کې په امنیتي سرتېرو نهه بریدونه شوي چې پکې یو پولیس او12 د پوځ او ملېشې عسکر وژل شوي دي. بل اړخ ته د زياترو بریدونو ذمه واري تحريک طالبان پاکستان منلې ده. په پاکستاني ځواکونو دا تازه بريدونه په داسې حال کې شوي چې په 15م اګست طالبانو افغانستان نیولی دی او د پاکستاني چارواکو ترمخه د تحريک طالبان پاکستان او پاکستاني چارواکو ترمنځه خبرې روانې دي. د ضرب عضب له امله نزدې یو لک کورنۍ بې کوره شوې خو د افتونو په وخت د انتظام اداره پي ډي ایم ای وايي دوي سره د شمالي وزیرستان 15200 بې کوره کورنۍ دي او نورې کورنۍ بېرته خپلو سیمو ته واپس تللي دي.